SIND

SIND – Landsforeningen for psykisk sundhed (normalt blot omtalt som SIND) er Danmarks ældste psykiatriorganisation stiftet i 1960 under navnet ”Landsforeningen Sindslidendes Vel” (senere ”Landsforeningen Sind” og fra 2012 ”SIND – Landsforeningen for psykisk sundhed”).

SIND er oprindeligt stiftet af pårørende til patienter ved statshospitalet i Risskov, der var oprørte over de psykiatriske patienters vilkår.

SIND er i dag en landsdækkende organisation med ca. 8.000 medlemmer. Enhver kan melde sig ind i SIND uanset personlig baggrund (psykiatribruger, pårørende, fagprofessionel eller blot almindeligt interesseret i psykiatriforhold).

SINDs formål er ”at skabe forståelse og tolerance for mennesker med sindslidelse og deres pårørende. SIND arbejder for trivsel, forebyggelse og rehabilitering”.

SINDs grundsyn er troen på recovery, det vil sige, at psykisk lidelse er noget, som de fleste kan komme sig over helt eller delvist.

SIND mener, at psykiatrisk behandling skal bestå af lige dele medicinsk behandling, terapeutisk behandling og social behandling tilpasset det enkelte menneskes behov og ønsker. SINDs kritik af psykiatrien er blandt andet, at meget behandling bliver for meget medicin og for lidt terapeutisk og social indsats.

SINDs politiske standpunkter er i øvrigt blandt andet: Ligestilling mellem somatisk og psykisk behandling, flere ressourcer til psykiatrien, mindre tvang i psykiatrien, mod forkert brug af medicin (overmedicinering, fejlmedicinering, bivirkninger og afhængighed), bedre adgang til medicinfri behandling, mere forebyggelse af psykisk lidelse, mere patient- og pårørendeinddragelse i behandling og bedre sociale vilkår for mennesker med psykisk lidelse. Kampen mod ensomhed er også en politisk mærkesag.

SIND har en landsforening, fem regionskredse og ca. 50 lokalafdelinger. SIND afholder landsmøde hvert 3. år, hvor der vælges formand, næstformænd og hovedbestyrelse, og hvor SINDs politiske standpunkter formuleres. Sidste landsmøde var i september 2021. Næste landsmøde er i september 2024.

SINDs lokalafdelinger har et omfattende frivilligt socialt arbejde med væresteder, sociale klubber, lokal rådgivning, udflugter, offentlige arrangementer og foredrag. SINDs lokalafdelinger er ofte også repræsenteret i kommunale handicapråd, udsatteråd og dialogfora omkring den kommunale socialpsykiatri. SIND har også daghøjskole og aftenskole i Aalborg og Odense.

På landsplan har SIND også SIND Rådgivning, der giver telefonrådgivning, og MedicinRådgivningen, der giver specialiseret telefonrådgivning om medicin, samt et landsdækkende korps af SIND-bisiddere, som kan støtte udsatte borgere til møder med offentlig forvaltning.

SIND har tilknyttet Skizofreniforeningen og Foreningen for børn med angst som en del af SIND.

SIND udgiver fire gange årligt SIND-bladet.

SIND er medlem af Danske Handicaporganisationer samt PsykiatriAlliancen og PsykiatriNetværket. SIND er repræsenteret i en lang række råd og udvalg vedrørende psykiatriområdet.

SIND repræsenterer Danske Handicaporganisationer i Det Psykiatriske Patientklagenævn.

Hendes Kongelige Højhed Kronprinsesse Mary er protektor for SIND.

SIND har to ambassadører: Poul Nyrup Rasmussen og Mathilde Falch.

SIND Ungdom 
SIND samarbejder med SIND Ungdom, der oprindeligt er startet som en aktivitet i SIND, men som i dag er en helt selvstændig organisation.

SIND Ungdom er en ungdomsorganisation med medlemmer mellem 16 og 35 år. SIND Ungdom har flere klubber rundt om i landet med forskellige tilbud.

Eksterne henvisninger 
 Danske Handicaporganisationer
 Foreningen for børn med angst
 MedicinRådgivningen
 PsykiatriAlliancen
 PsykiatriNetværket
 Det Psykiatriske Patientklagenævn
 SIND - Landsforeningen for psykisk sundhed
 SIND Rådgivning
 SIND Ungdom
 Skizofreniforeningen

Etableret i 1960
Foreninger fra Danmark
Ngo'er
Organisationer fra Danmark
Patientforeninger
Psykiatri
Psykiske sygdomme
Sundhed i Danmark